Incshoni nemzetközi repülőtér

Az Incshoni nemzetközi repülőtér (hangul: 인천국제공항, handzsa: 仁川國際空港, RR: Incheon Gukje Gonghang) Dél-Korea legnagyobb nemzetközi repülőtere, mely elsősorban a Szöuli Fővárosi Területet szolgálja ki. 2005 óta 2016-tal bezárólag egymás után tizenkétszer választotta meg a Nemzetközi Repülőterek Tanácsa a világ legjobb repülőterének. A világ egyik leggyorsabb reptere, az indulás átlagosan 19, az érkezés 12 percet vesz igénybe, ami jóval alacsonyabb az átlagnál (ami 60 és 45 perc a világ más repterein). A Business Traveller 2013-ban egymás után harmadik alkalommal nevezte a repülőtér vámmentes üzletét a világ legjobbjának. A repülőtér saját állítása szerint 0,0001 hibaszázalékkal kezeli a feladott csomagokat. Az incshoni (incheoni) repülőtér a Korean Air, az Asiana Airlines, a Jeju Air és a Polar Air Cargo bázisrepülőtere. Ázsia nyolcadik legforgalmasabb repülőtere volt 2013-ban, teherforgalmát tekintve pedig a negyedik. Története A repülőtér helyszínét 1990-ben választották ki, 1996-ban kezdték meg az építését, majd 2001-ben adták át az első fázist. 2002-ben megkezdődött a második fázis építése, ami 2008-ra fejeződött be. 2013 szeptemberében megkezdődött a második terminál építése. Infrastruktúrája Az első két építési fázis befejezését követően a repülőtér területe 21 292 000 m² lett, melyből az utasterminál területe 496 000 m². Jelenlegi kapacitása 410 000 járatot és 44 millió utast tesz lehetővé évente. 2024 decemberére, aegyedik fázis befejezését követően a repülőtér területe duplájára nő, 5 kifutópályája lesz, utaskapacitása 100 millióra, teherkapacitása pedig a jelenlegi 4,5 millió tonnáról 11,4 millió tonnára nő. Tömegközlekedés A repülőteret tömegközlekedéssel is meg lehet közelíteni, busszal, a reptéri vasúttal és taxival. AREX és KTX Az AREX repülőtéri vasút kétféle vonatot üzemeltet, egy minden állomáson megálló személyvonatot és egy expressz vonatot, mely csak a Szöul állomás végállomáson áll meg. Egyik megállója a repülőtér B1 szintjén található, a másik az új 2-es terminálon. A személyvonatok 15-20 percenként közlekednek reggel 5:20-tól éjjel fél 12-ig, az expresszvonatok 25-40 percenként indulnak 5:20-tól 21:50-ig. A személyvonat 53, az expresszvonat 43 perc alatt teszi meg a távot. Az expresszvonattal Szöulból a reptérre utazóknak lehetőségük van a vonatállomáson feladni a csomagjaikat a repülőre és átesni a check-in és útlevél-ellenőrzési procedúrákon is. A repülőtéren KTX nagysebességűvasút-állomás is található, melyet 2014. június 30-án nyitottak meg. A KTX lehetővé teszi a távolabbi városokban lakók számára a repülőtér könnyebb megközelítését. Szöulban a vonat sebességét korlátozzák, mert a reptérre menet a lassabb AREX által használt vágányokon közlekedik. A vonat Incshon (Incheon) városában is megáll a helyi lakosság kiszolgálására. Buszok Kétféle típusú busz közlekedik Szöul és a repülőtér között, több társaság is üzemeltet járatokat. Az úgynevezett deluxe limuzinok kényelmesebbek és kevesebb megállóval, gyorsabban közlekednek, de drágábbak, a standard limuzinok gyakrabban állnak meg és olcsóbbak, de zsúfoltabbak. Késő éjszakai járatok is közlekednek. A repülőtérről intercity buszjáratokra is fel lehet szállni, melyek Dél-Korea távolabbi városaiba közlekednek. Taxi Háromféle taxi közlekedik a repülőtérről, hagyományos, deluxe és jumbo. A hagyományos taxi alapdíja 3000 von (won), a másik kettőé 5000 von (won). A deluxe taxi kényelmesebb és extra szolgáltatásokat is kínál, valamint Koreában a deluxe taxi vezetéséhez különleges engedélyt kell szerezni a sofőrnek, aminek alapkövetelménye, hogy tíz évig kell hagyományos taxit vezetnie baleset nélkül. A hagyományos taxik éjfél után +20%-ot számolnak hozzá a viteldíjhoz. A jumbo taxi maximálisan 9 főt tud szállítani. A taxik a reptéri autópályán közlekednek, aminek extra díját, 8000 von (won)t az utasnak kell kifizetnie. Statisztika Jegyzetek További információk Incheon International Airport Archiválva 2009. szeptember 28-i dátummal a Wayback Machine-ben (angolul)